Spoedvraat vas ná hy 210 km/h jaagArgieffoto (Foto: geralt, Pixabay) ŉ 31-jarige man is die afgelope naweek in hegtenis geneem nadat hy glo teen 210 km/h in ŉ Mercedes Benz E350 op ŉ gedeelte van die hoofweg tussen Pretoria en Johannesburg gejaag het. Ofentse Morwane, woordvoerder van die Gautengse departement van gemeenskapsveiligheid, het gesê die man is Saterdag op die R21-snelweg naby Olifantsfontein deur die verkeerspolisie se hoëspoedeenheid aangekeer. “Die man het beweer hy werk vir Mercedes Benz en dat hy vinnig gery het om betyds te wees vir ŉ troue,” het Morwane gesê. Die man is dadelik in hegtenis geneem en na die Olifantsfontein-polisiestasie geneem waar hy van roekelose bestuur en spoedoortreding aangekla is. Hy is later op borgtog van R1 000 vrygelaat. Hy moet binnekort in die Tembisa-landdroshof verskyn.